Arenduskoda - üks esimesi Eestis Maamajanduse Infokeskuse osakonnajuhataja Krista Kõiv teatas, et praeguseks on LEADER-tegevusega haaratud 99,9 protsenti Eesti omavalitsustest.    Ta kiitis MTÜd Arenduskoda, kus hakati 2009. aastal ühena esimestest piirkondadest Eestis vastu võtma projektitaotlusi.    Arenduskoja ettevõtmisi tutvustanud  Alari Kirt, MTÜ juhatuse esimees ja Tapa vallavanem, arvas, et alustada jõuti kiiresti tänu tublile tegevjuhile Heiki Vuntusele. Algul olid meeskonnakoolitused, see õpetas kolme eri maakonna omavalitsuste inimesi üksteist tundma. Seltskonda on liitnud mitmed õppereisid Eesti, Soome, Ungari, Taani, Iiri jt LEADER-piirkondadesse.    Arenduskoja eelarve on aastateks 2009-2010 kokku 27 miljonit krooni. Kuusalu, Vihula, Tapa, Kadrina ja Ambla vallast ning Loksa linnast esitatud projektidele jaotatakse  selle ajaga 21 miljonit krooni.    Ida-Harju Koostöökoda on üks uuemaid. Hiljuti kuulutati välja esimene taotlusvoor. Projekte on esitatud 44, neist Anija vallast 8 ja Raasiku vallast 6.    Tegevjuht Tiina Sergo rääkis, et Ida-Harju tegevuspiirkond on oma tegemistega teistest rohkem kui aasta taga, on käivitamise ja õppimise aeg. Käib esimese projektivooru hindamine, komisjonid töötavad, infot vahetatakse elektrooniliselt. Paljudel taotlejatel on palutud projekte täiendada.    "Olen vist iga päev saatnud PRIAsse küsimusi, küsime nõu. Jalgratast pole vaja leiutada, õppida saab paljude tegevusgruppide kogemustest," ütles Tiina Sergo ja avaldas lootust, et tuleval nädalal kinnitatakse projektide hindamistulemused ning selgub, mida ja kui suures ulatuses rahastatakse.